Šefčovič, Maroš, podpredseda Európskej komisie pre medziinštitucionálne vzťahy a administratívu (2011-03-29):
... ktorá sa týkala možnosti realokácie finančných prostriedkov z jednotlivých operačných programov do programu, ktorý je orientovaný na výstavbu diaľnic. Rokovania k tejto téme viedol pán podpredseda vlády Figeľ aj pani premiérka so svojimi partnermi v Bruseli a dá sa povedať, že ten postoj Európskej komisie je asi nasledovný. Čo je veľmi dôležité pre to, aby tie európske fondy boli využívané efektívne, je to, aby sa rešpektovali tie dohody, ktoré sa stanovili vtedy, keď sa tieto jednotlivé operačné programy vzájomne negociovali, keď sa určovali tie strategické priority a jednotlivé dielčie priority. Musíme si uvedomovať, že máme za čerpanie týchto peňazí zodpovednosť veľmi spoločnú, lebo stále ide o peniaze európskych daňových poplatníkov a Európska komisia už z titulu svojej pozície je zodpovedná za to, aby tieto prostriedky boli čerpané efektívne a na tie účely, na ktoré boli dohodnuté. Čiže z toho vyplýva to, že my sme v rámci Európskej komisie pripravení pozrieť sa na všetky návrhy, ktoré prichádzajú zo Slovenskej republiky, avšak čo je veľmi dôležité pre túto konkrétnu otázku, je to, aby sme dostali kredibilné ubezpečenie o tom, ako bude vyčerpaný program Doprava. To znamená, že pre nás je veľmi dôležité, aby sme videli, akým spôsobom sú tie prostriedky, ktoré boli na túto kapitolu vyčlenené, rozpracované do budúcna. Či naozaj celá táto kapitola bude vyčerpaná do roku 2015, čo je, by som povedal, absolútne krajným termínom, dokedy sa musia všetky prostriedky vyčerpať, a či sú tie projekty tak rozpracované, že všetky tieto prostriedky budú vyčerpané. Ak naozaj príde zo Slovenskej republiky veľmi presná informácia, že tieto projekty sú tak pripravené, rozpracované a tých prostriedkov bude na realizáciu tohto programu stále nedostatok, je potom možné, samozrejme, diskutovať o tom, akým spôsobom využiť tie prostriedky z iných operačných programov, avšak, samozrejme, dôležitým merítkom bude aj to, do akej miery je zrealizovaná tá absorpcia, to čerpanie týchto programov v tých iných oblastiach. No a môžem vám povedať, že je pre Európsku komisiu veľmi zložité bez takýchto veľmi exaktných údajov diskutovať o presune prostriedkov z kapitoly, ktoré sú určené na vedu, vzdelávanie, na Európsky sociálny fond, ktorý sa má využívať na to, aby vlastne sa znižovala nezamestnanosť, aby sa lepšie využívali možnosti celoživotného vzdelávania, určite by k tomu Európska komisia pristupovala ako ku krajnému opatreniu v prípade, že budeme mať veľmi, veľmi presvedčujúce argumenty. Pán poslanec Paška, transpozícia európskej acquis do národných štátnych poriadkov. No tu musím povedať, že v podstate ide o veľmi dôležité opatrenie a o dôležitú zásadu, ku ktorej sme sa všetci zaviazali, že ju budeme rešpektovať v čase, keď sme vstupovali do Európskej únie. Lebo nie je možné vytvárať spoločný ekonomický a politický priestor v prípade, že nebudeme rešpektovať spoločné európske právo. Čiže v tomto, v tejto oblasti musí Komisia jednoznačne vystupovať ako tzv. strážkyňa zmlúv a vynucovať plnenie európskeho práva. To znamená, ak sa tie európske normy, na ktorých sme sa spoločne dohodli, neprenášajú do národného poriadku, či už Slovenska, alebo ktorejkoľvek inej krajiny, tak Európska komisia je v podstate zo zmluvy povinná konať. Je povinná vstúpiť do rokovania s jednotlivými členskými krajinami, aby sa európske právo rešpektovalo, aby sa tieto nové európske smernice transponovali, a v prípade, že tomu tak nie je a nevieme sa spoločne dohodnúť, akým spôsobom tento problém vyriešiť, tak tou poslednou inštanciou je Európsky súdny dvor, kde však, musím povedať, končí asi len 2 % zo všetkých sporov, ktoré Európska komisia za jednotlivými členskými krajinami v tejto oblasti má. Ako predísť tomu, že sme sklamaní zo smernice, ktorá sa či už v Bruseli, alebo v Štrasburgu schváli, tak na to je najlepší recept to, čo som spomínal už na úvod, zapojenie širšie národných parlamentov do tej diskusie vtedy, keď prebieha. Každý z vašich výborov určite... (Prerušenie vystúpenia predsedajúcim.)